钦定古今图书集成/明伦汇编/氏族典/第042卷 > 《廖用贤尚友录》 > 祁顺
## 钦定古今图书集成/明伦汇编/氏族典/第042卷 > 《廖用贤尚友录》 > 祁顺

按《广东通志》：“顺字致和，东莞人。天顺庚辰进士，授兵
部主事，巡山海关。代归，转户部员外郎中，督饷临清。
成化乙未建储，赐一品服，使朝鲜。关人故集土兵土
物万计，从而贸易，悉屏斥之，惟疋骑从。自就馆至，旋
斾金缯声伎之奉，一切麾却。三韩君臣相顾骇异，为
筑却金亭，刻《使东稿》以献。未几，出为江西参政。三载”，
以诖误，谪知石阡府。谨斥堠，开屯田，广储蓄，流散日
复。土人素不知学，乃集诸生亲为讲授。历江西左布
政使。两院交荐，顺辞甚力。其平生邃问，学持大体，人
不敢干以私。